STEC เสนอราคาประมูลรถไฟรางคู่สัญญา 1 ต่ำสุดที่ 9,825.81 ลบ.
STEC เสนอราคาประมูลรถไฟรางคู่สัญญา 1 ต่ำสุดที่ 9,825.81 ลบ.จากราคากลาง 9,926.288 ลบ.

19 พ.ย. 2558

นายกมล ตั้งจิตเจริญชัย รองผู้ว่าการการรถไฟแห่งประเทศไทย (รฟท.) ฝ่ายโครงสร้างพื้นฐาน ในฐานะประธานกรรมการพิจารณาผลการประกวดราคา เปิดเผยว่า สำหรับผลการประมูลเสนอราคาทางอิเล็กทรอนิกส์ (e-Auction) ในโครงการก่อสร้างรถไฟทางคู่ เส้นทางฉะเชิงเทรา-คลองสิบเก้า-แก่งคอย สัญญาที่ 1 มีผู้เสนอราคาต่ำสุดที่ 9,825.81 รวมภาษีมูลค่าเพิ่ม จากราคากลาง 9,926.288 ล้านบาท
ด้านนายภาคภูมิ ศรีชำนิ กรรมการผู้จัดการ บริษัท ซิโน-ไทย เอ็นจิเนียริ่ง คอนสตรัคชั่น จำกัด (มหาชน) หรือ STEC เปิดเผยว่า บริษัทเป็นผู้เสนอราคาต่ำสุดในสัญญาที่ 1 และหากลงนามได้เร็วจะได้เพิ่มจำนวนงานในมือ(backlog)เข้ามาทันที
ทั้งนี้ งานสัญญาที่ 1 เป็นงานก่อสร้างทางรถไฟทางคู่ช่วงฉะเชิงเทรา-คลองสิบเก้า-วิหารแดง และช่วงบุใหญ่-แก่งคอย พร้อมทางคู่เลี่ยงเมือง (Chord Lines) 3 แห่ง มีเอกชนร่วมเสนอราคา 6 ราย ได้แก่ บริษัท อิตาเลียนไทย ดีเวล็อปเม้นท์ จำกัด (มหาชน) หรือ ITD, กิจการร่วมค้าทีซีจอยแวนเจอร์, บริษัท เอ.เอส.แอสโซซิเอท เอ็นจิเนียริ่ง(1964), บริษัท ยูนิค เอ็นจิเนียริ่ง แอนด์ คอนสตรัคชั่น จำกัด (มหาชน) หรือ UNIQ และ กิจการร่วมค้า ซีเคซีเอช (บริษัท ช.การช่าง จำกัด (มหาชน) หรือ CK) ร่วมกับบริษัท ช.ทวีก่อสร้าง จำกัด) 
สำหรับสัญญาที่ 2 เป็นงานก่อสร้างทางรถไฟทางคู่ ช่วงวิหารแดง-บุใหญ่ พร้อมอุโมงค์รถไฟ มูลค่า 598.602 ล้านบาท รวมมูลค่า 10,524.89 ล้านบาท จะเปิดเสนอราคาแบบ e-Auction ในช่วงบ่าย
 